মিলনের পটভূমি প্রস্তুত ছিল। তবে অ্যান্টি ক্ল্যাইমাক্স এবার সূদূর রাজধানীতে। স্ত্রী হাসিনকে সটান প্রত্যাখ্যান করে বসলেন মহম্মদ সামি। বলে দিলেন, ‘‘কোর্টে দেখা হবে।’’
স্ত্রী-র সঙ্গে ক্রমাগত দ্বন্দ্ব চলছিল। দুই পক্ষ-ই ক্রমাগত একে অন্যকে তাক করে বাউন্সার ছুঁড়ে চলেছিলেন। বোর্ডের তদন্ত, মমতা বন্দ্যোপাধ্যায়ের আশ্বাস-পর্ব চলার মাঝেই রবিবার সকালে অ্যাক্সিডেন্ট হয় মহম্মদ সামির। রবিবার সকালে দেহরাদুন থেকে দিল্লি আসার সময়ে পথ দুর্ঘটনায় আহত হন সামি। কপাল কেটে গিয়ে বেশ কয়েকটি সেলাই পড়ে তাঁর। এরপরেই সুর নরম হয় হাসিন জাহানের।

এই বিষয়ে অন্যান্য খবর

সামির যন্ত্রণা কমাতে গেলেন হাসিন! ঝগড়ায় কি ইতি, শর্ত দিলেন স্ত্রী


বলে দিয়েছিলেন, ‘‘ওঁর চোট লেগেছে। মেয়েটাকে সামনে পেয়ে হয়তো ওঁর যন্ত্রণা একটু কমবে। আমিও তো রক্তমাংসের মানুষ, আমার অনুভূতি আছে। লড়াইয়ের জায়গায় লড়াই আছে। কিন্তু আমারই তো স্বামী, ওঁর চোট লাগায় আমার খারাপ লেগেছে। ওঁর কী অনুভূতি সেটা বলতে পারব না, কিন্তু এটা আমাদের কষ্টের জায়গা। দেখাই যাক কী হয়।’’
তবে মিলনের বার্তা নিয়ে স্বামীর কাছে গেলেও সটান প্রত্যাখ্যাত হতে হল হাসিনকে। স্ত্রী-র সঙ্গে দেখা করতে রাজি হলেন না স্বয়ং সামি। হাসিন সাংবাদিকদের মুখোমুখি হয়ে  বলেন, ‘‘সামি আহত হওয়ায় ওঁকে দেখতে এসেছিলাম। তবে ও আমার সঙ্গে দেখা করতে রাজি হয়নি। বরং ও আমাকে হুমকি দিয়ে কোর্টে দেখে নেওয়ার কথা বলে।’’
মঙ্গলবার সকালেই কন্যাকে সঙ্গে নিয়ে দিল্লির বিমানে চেপেছিলেন হাসিন। তবে তাঁকে ফিরতে হচ্ছে বিচ্ছেদের যন্ত্রণা নিয়েই।